钦定古今图书集成/明伦汇编/氏族典/第342卷 > 刘自强
## 钦定古今图书集成/明伦汇编/氏族典/第342卷 > 刘自强

按《开封府志》：“自强字体干，扶沟人。嘉靖甲辰进士，授
广平推官，升吏部考功主事，历稽勋文选、太仆寺少
卿，迁山西副使。甫莅任，悍卒王庆率众以夜叛，城中
大骇。自强知庆有嬖妾，选勇士伏舍旁。诘旦庆来携
孥，辄斩其首以徇，馀党瓦解。迁陕西参政，进按察使，
又进湖广左布政，进副都御史，巡抚四川。寇黄中负”
险猾骜，会湖、湘兵讨之。属妖人蔡伯贯乘间啸聚，自
强移师攻之，一鼓歼焉。回兵向中，中所据牛栅坪者
极斗绝，夜则当道垂索属铃百馀，劲卒更番守之。铃
一动，礨石交下，人无得免者。自强察山旁有小罅，督
士夜突上，钲鼓并作，声震岩谷中。贼党惊怖，不战而
溃。拜户部右侍郎，历升户部、兵部、刑部尚书。隆庆初，
乞归。卒。